Christine Primrose
Tha Christine Primrose (17 an Gearran 1950 — fhathast beò) na seinneadair Gàidhlig agus na teagasgaiche òrain. Rugadh i ann an Càrlabhagh, Eilean Leòdhais, ach tha i a' fuireach anns an Eilean Sgitheanach a-nis.
 
Tha i air a bhith a' seinn bhon a bha i na nighean bheag, is mar a thuirt i fhèin ann an agallamh, 's e dìreach rudeigin nàdarrach a bh’ ann san teaghlach aice.  Bhuannaich i Bonn Òir an t-Seann Nòis aig a’ Mhòd Nàiseanta Rìoghail ann an 1974 agus duais aig an Fèis Pan Celtic ann an 1978,  agus, ged nach robh e cumanta aig an àm sin, rinn i dreuchd den cheòl Ghàidhealach, agus tha i air a bhith ga riochdachadh air feadh an t-saoghail, gu h-àraid ann an Aimearaga a Tuath, Astràilia, Sealan Nuadh agus anns an Roinn Eòrpa.  Mar eisimpleir tha i air a bhith aig an Smithsonian Folklife Music Festival ann an Washington, D.C. còmhla ri Alison Kinnaird. A bharrachd air sin, bha i ann an còmhlan-ciùil MacTalla, is bha i na preasantair air prògraman air an telebhisean agus rèidio.

San latha an-diugh tha i air aon de na seinneadairean as cliùitiche ann an saoghal na Gàidhlig agus fhathast a gabhail pàirt ann an cuirmean-ciùil bho àm gu àm. A thuilleadh air sin, tha i air a bhith ag obair aig Sabhal Mòr Ostaig bho 1982, a’ bhliadhna mus do thòisich na cùrsaichean làn-ùine, na rùnaire an toiseach agus an uair sin bho 1993 a' teagasg air a' Chùrsa (BA) Gàidhlig is Ceòl Traidiseanta agus air na cùrsaichean goirid.

Duaisean 
 
Bonn Òir an t-Seann Nòis aig a’ Mhòd Nàiseanta Rìoghail 1974.
 
Pan Celtic Festival 1978.
 
‘Seinneadair Gàidhlig na Bliadhna’ aig Duaisean Ceòl Traidiseanta na h-Alba 2009.

Clàran
 
Àite Mo Ghaoil (1982)
Quiet Tradition (còmhla ri Alison Kinnaird) (1990)
Mairidh Gaol is Ceòl, MacTalla (1994)
'S Tu Nam Chuimhne (1995)
Gun Sireadh, Gun Iarraidh (2001)
An Turas (còmhla ri Brian Ó hEadhra, 2003)

Iomraidhean

Ceanglaichean a-mach 
 BBC Naidheachdan 2018-06-11: Seinneadairean Gàidhlig a' faighinn MBE ''(bhideo: 2:33)

Primrose, Christine
Seinneadairean Gàidhlig
Ceòladairean le Gàidhlig
Sabhal Mòr Ostaig